ອີ​ຣ່ານ ເວົ້າ​ວ່າ ​ພ້ອມ​ທີ່​ຈະ​ຮ່ວມ​ມື ​ກັບ​ອົງ​ການ IAEA, ແຕ່ ຕົນ​ກໍ "ມີ​ສິດ​ທິ"
ຄະ​ນະ​ກຳ​ມະ​ການ​ດັ່ງ​ກ່າວ ​​ໄດ້​ເລີ່ມ​ການ​ປະ​ຊຸມ​ໃນ​ວັນ​ຈັນ​ວານນີ້ ກ່ຽວ​ກັບ ຫຼາຍ​ບັນ​ຫາ​ນິວ​ເຄ​ລຍ​ໃນ​ທົ່ວ​ໂລກ, ລວມ​ທັງ​ຄວາມ​ເປັນ​ຫ່ວງ​ກ່ຽວ​ກັບ​ໂຄງ​ການ​ຂອງອີ​ຣ່ານ
ອີຣ່ານ ໄດ້ສະແດງຄວາມພ້ອມໃນວັນຈັນວານນີ້ເພື່ອຮ່ວມມືກັບອົງການສິ້ງຊອມດ້ານນິວເຄລຍຂອງສະຫະປະຊາຊາດ ໂດຍກ່າວວ່າໃນຂະນະທີ່ປະເທດດັ່ງກ່າວມີພັນທະໜ້າທີ່ນັ້ນ, “ເຂົາເຈົ້າກໍມີສິດທິເຊັ່ນກັນ ” ໂຄສົກກະຊວງການຕ່າງປະເທດ ອີຣ່ານ ທ່ານ ນາສເຊີ ຄານານີ (Nasser Kanaani) ໄດ້ກ່າວຕໍ່ບັນດານັກຂ່າວວ່າ ອີຣ່ານ “ຄາດຫວັງການດຳເນີນການທີ່ມີຄວາມສ້າງສັນ” ຈາກອົງການພະລັງງານປະລະມະນູສາກົນ ແລະ ຄະນະກຳມະການປົກຄອງຂອງເຂົາເຈົ້າ ຄະນະກຳມະການດັ່ງກ່າວໄດ້ເລີ່ມການປະຊຸມໃນວັນຈັນວານນີ້ ກ່ຽວກັບ ຫຼາຍບັນຫານິວເຄລຍໃນທົ່ວໂລກ, ລວມທັງຄວາມເປັນຫ່ວງກ່ຽວກັບໂຄງການຂອງອີຣ່ານ ອົງການປະລະມະນູສາກົນ ໄດ້ຜັກດັນອີຣ່ານໃຫ້ຄຳຕອບທີ່ເຊື່ອຖືໄດ້ ກ່ຽວກັບ ການມີລະອອງທາດຢູເຣນຽມທີ່ເຮັດໂດຍມະນຸດ ທີ່ຖືກພົບເຫັນໃນສະຖານທີ່ໆບໍ່ຖືກແຈ້ງໃຫ້ຊາບສາມແຫ່ງໃນປະເທດ ລັດຖະມົນຕີການຕ່າງປະເທດ ສະຫະລັດ ທ່ານ ແອນໂທນີ ບລິງເຄັນ ໄດ້ກ່າວໃນວັນຈັນວານນີ້ໃນລະຫວ່າງກອງປະຊຸມຖະແຫຼງຂ່າວ ຢູ່ນະຄອນຫຼວງ ເມັກຊິໂກ ຊີຕີ, ປະເທດ ເມັກຊິໂກ ວ່າ “ສິ່ງທີ່ພວກເຮົາໄດ້ເຫັນ ໃນອາທິດທີ່ຜ່ານມາ ຫຼື ປະມານນັ້ນ ໃນການຕອບຂອງ ອີຣ່ານ ຕໍ່ຂໍ້ສະເໜີ ໂດຍສະຫະພາບຢູໂຣບ ແມ່ນເຫັນໄດ້ຊັດວ່າເປັນການກ້າວກັບຫຼັງ ແລະ ຈະເຮັດໃຫ້ໂອກາດສຳລັບການເຮັດຂໍ້ຕົກລົງໃນອະນາຄົດອັນໃກ້ນັ້ນ, ຂ້າພະເຈົ້າຈະເວົ້າວ່າ ບໍ່ມີທ່າທີ່ວ່າຈະເກີດຂຶ້ນ ” ທ່ານ ບລິງເຄັນ ໄດ້ກ່າວຕື່ມວ່າ “ອີຣ່ານ ເບິ່ງຄືວ່າບໍ່ມີຄວາມຍິນດີ ຫຼື ບໍ່ສາມາດທີ່ຈະເຮັດສິ່ງທີ່ມີຄວາມຈຳເປັນເພື່ອບັນລຸຂໍ້ຕົກລົງ, ແລະ ເຂົາເຈົ້າສືບຕໍ່ພະຍາຍາມເພື່ອນຳສະເໜີບັນຫາທີ່ບໍ່ກ່ຽວຂ້ອງຕໍ່ການເຈລະຈາທີ່ເຮັດໃຫ້ຂໍ້ຕົກລົງມີຄວາມເປັນໄປໄດ້ໜ້ອຍລົງ ” ອີຣ່ານ ໄດ້ພະຍາຍາມທີ່ຈະສິ້ນສຸດການສືບສວນອັນເປັນສ່ວນນຶ່ງຂອງການເຈລະຈາເພື່ອຮື້ຟື້ນຂໍ້ຕົກລົງສາກົນ 2015 ທີ່ໄດ້ເຮັດໃຫ້ປະເທດ ໄດ້ຮັບການບັນເທົາຈາກມາດຕະການລົງໂທດ ໃນການແລກປ່ຽນສຳລັບການຈຳກັດຕໍ່ກິດຈະການນິວເຄລຍຂອງເຂົາເຈົ້າ ທ່າມກາງຄວາມເປັນຫ່ວງວ່າເຂົາເຈົ້າໄດ້ເຮັດວຽກເພື່ອພັດທະນາອາວຸດນິວເຄລຍ ອັງກິດ, ຝຣັ່ງ ແລະ ເຢຍຣະມັນ ໄດ້ປະກາດຖະແຫຼງການຮ່ວມ ໃນວັນເສົາທີ່ຜ່ານມາ ທີ່ສະແດງ “ຄວາມສົງໄສທີ່ຮ້າຍແຮງ” ກ່ຽວກັບ ຄວາມຈິງຈັງຂອງ ອີຣ່ານ ໃນການເຈລະຈາ ຂໍ້ຕົກລົງນິວເຄລຍ